د حنیف حیران شعر او پرې کره کتنه

د موسکا خاپوړې

په یوه رنګین ګلشن کې

له غرونو غرونو انتظار نه وروسته

زه یوه غوټۍ دپیغلو پاڼو داتڼ په منځ کې

لکه تڼاکه د عدم په پونده

په بغاوت سره راووټوکیدم

لا مې وړې سترګې پرانستې نه وې

چې شنو ازغو راته زانګو جوړه کړه

په الله هو به شنو وریښمینو پاڼو

دسړې پرخې په تنکیو ګوتو

په زنګیدا لکه معصومه فرشته ویده کړم

په سپیده چاود به دوږمو ناوکۍ

زما دزانګو په څنګ کې ودریده

په څو مچکو به ئې راویښه کړمه

او په توده خوشبو به ئې ومینځلم

لکه چې څوک په کوثري شرابو

یوه فردوسي ښاپیرۍ ولمبوي

ما دمسکا خاپوړې نه وې کړې

نه مې په ژبه دنغمو بلبل ته

با با ، تاتا زم زمه کړي ؤ لا

ما ویل چې زما لندې زرینې څڼې

به شین اسمان په وړانګو وچي کړي نن

خو ده په مخ د قهر جنو وریځو

یوشیطاني نقاب راځوړند کړلو

خدایزده چې ولې ئې په دواړو لاسو

زه دژلۍپه کا ڼو وویشتلم

په خپلو سرو وینو کې وچړیپیدم

لکه بسمل مارغه په کو کو

هر لور ته وچغیدم وتپیدم

را نه چا پیر شو غمځپلي بلبلان دګلشن

خو ددوی شوڼډې هم ګڼډلې وې چا

دشنو ازغو په تیرو ستنو باندې

په پرهرونو مې داوښکو پټۍ وتړلې

له غریوه ډکه دسرو وینو په مهاجر کاروان کې

د بې وسۍ په ګامو وخوځیدم

د ګاوڼډۍ ځانګې انګړ ته لاړم

دسر پنا جولۍ مې وغړوه

دې به را ډکه له پیغور څخه کړه

هر قهرجن او برند کتل ته به ئې

ماپه سپرواولړزیدلوشوڼډو

د بې وسۍ مسکا را وبلله

چې کله خپل اسمان مې

په ژلۍ ستړی نور

زه هم په شلو پښو را وکټیدم

دهوسونو په لار

دخپل درشل په طرف

چې په خوشبو کې به زه

ټول ګلستان نښتیځم

د بلبلانو سره به پټ پټونی کوم

ترې تاووم به لیچې

لکه پیروتۍ بوټۍ

یو ځل به ئې ژاړم په مټ

بیا به په کټ کټ خاندم

چې ټول عالم خبر شي

چې زه خندلی هم شم

خو چې زه ګورم کله

دغه خیالي سپرلي ته

رخسار ئې ژیړ ښکاریږي

پکې سرخي نه وینم

زړه مې دربیږي هر وخت

چې سادګۍ باغوان مې

چیرته ډالۍ نه کاندي

بیا ګاوڼډي خزان ته

 د ډاکتر حنیف حیران دا آزاد شعر می ټول افغان پاڼه کې ولوست. بیشکه چی د ستاینې وړ شعر دی. کابو په هره مصره کې انځور لري او که انځور نوی هم نه وي په یوه نوې بڼه کې راغلی او په لوستونکي ښه لګیږي. په انځورنو سربیره په دې شعر کې یو داستان یا نراتیف هم زیات شوی. زه به دلته هڅه وکړم چې په دې دواړو اړخونو باندې تبصره وکړم.

لومړی ښایسته انځور په عنوان کی لیدل کیږي: د موسکا خاپوړې. موسکا تشخیص شوی او یوې وړې جلۍ ته تشبیه شوې او په تشبیه کې حرکت او مسافرۍ ته هم اشاره شوې چې وروسته په شعر کې د پام وړ ګرځي. د تشبیه بنسټ دا دی چې موسکا (چې خپله د خندا یوه غلې او لومړنۍ مرحله ده) لا تر اوسه بشپړه موسکا هم نه ده.

بل مظبوط انځور زما په نظر«زه یوه غوټۍ د پیغلو پاڼو د اتڼ په مینځ کې» دی. دلته درېواړه انځورونه ښکلي دي. ددې نه وروسته مصره بیا د تڼاکې انځور کاروي چې د عدم په پونده وټوکیده. ددې انځور په مانا زه سم پوه نه شوم. بیدلي لهجه لري خو د بیدل په شعر کی هم ما ته د یو لوستونکي په توګه داسې مجرد کلمات لکه «عدم» دده د نورو زرګونو انځورونو سره سیالي نه شي کولی. کیدی شي مطلب دا وي چې غوټۍ له عدمه را پورته کیږي او دا پیدایښت د مزلونو او کړاونو ثمره ده.

د ماشوم د لوییدو استعاره د نوو انځورونو په مرسته پرمخ ځي. د شنو ازغو زانګو، د وږمو ناوکۍ، سړه پرخه، توده خوشبو... هر یو ښایسته انځور دی.

اوس چې غوټۍ د موسکا خاپوړو ته رسیدلې ده ظاهراً د انځورونو جغرافیه بدلیږي او د شنه اسمان په مخ د شیطاني وریځو نقاب ځوړند کیږي. غوټۍ اوس د ږلۍ په کاڼو (سنګسار؟) ویشتل کیږي او بلبلانو هم شونډې په ازغو ګنډلي دي.

د انځورونو دا وروستۍ لړۍ کله کله څه نا څخ معمولي پاتې دي: (په خپلو سرو وینو کې وچړپیدم). خو ډيری انځورونه خپل لومړنی باغواني ماحول ساتي. مهاجرت د ګاونډي انګړ ته دی او د سرپناه زولۍ دوی ته غړول کیږي چې ګاونډی هم پیغورونه پکي اچوي.

د شعر په دې برخه کې یوه بله صحنه یا بل ماحول سره مخامخ کیږو. زه اعتراف کوم چی دلته زه ډاډه نه یم چې دا ماحول خیالی دی که رښتین. شاعر مونږ ته پس له څو مصرو نښه راکوي چې دا «خیالي سپرلی» ؤ مګر زمونږ لومړی لوست څو مصرې مخکې بل ډول ؤ:

 چې کله خپل اسمان مې
په ژلۍ ستړی نور
زه هم په شلو پښو را وکټیدم
دهوسونو په لار
دخپل درشل په طرف

نو آیا غوټۍ د بغاوت په نیت د هوس دنیاګۍ ته مخه کوي اوکه دا د هوس دنیاګۍ تش یو ارمان دی؟ د شعر د جوړښت ایجاب دا دی چی همدا ارماني دنیاګۍ د پيغورونو او ازغو د واقعیت سره په تضاد کې پریږدو.

په پای کې شاعر مونږ ته ګواښ راکوي چې سادګۍ باغوان به غوټۍ «ګاونډي خزان» ته تسلیم کړي او د پسرلي سور رنګ د مني په زیړ رنګ بدل کاندي.

دا چې شعر د خزان په انځور ختم شوی دی ورته د حالت او لحن یووالی ورکوي.

د لته په پای کې زه دا ویل غواړم چې کاشکې شعر تر آخره هماغسي په انځورونو بډای پاتې شوی وای او د سیاسي طنز او کلیله و دمنه اي پند او نصیحت خواته نه وای لیږدیدلی. په تخنیکي اړخ کی هم وروستۍ برخه ځیني داسې مصرې لري چي په لیکلو کې د تلوار ګومان ورباندې کیږي. خو زه دا نیوکې ځکه داسي په جرئت کوم چې شعر په کلي توګه ډیر پیاوړی دی او کلاسیکه ردیف او قافیه یې د انځور او مانا په ښکلا بدله کړې ده. نو د حیران صاحب «د موسکا خاپوړې» هم د انځورونو د بډایښت له امله او هم د نوښت او عاطفي نزاکت له امله د شاعر د مهارت او صلاحیت ښکارندوی دی.